સેબીએ ઈન્સ્ટિટ્યૂશનલ ટ્રેડિંગ પ્લેટફોર્મ(ITP)ના માળખામાં ફેરફાર કરવાનું કહ્યું છે. તેની સ્થાપના ઓગસ્ટ-2015માં થઈ હતી, પરંતુ તેને જોઈએ તેવો પ્રતિસાદ મળ્યો નથી. આથી સેબીએ જુલાઈ-2016માં ચર્ચાપત્ર મારફતે ભલામણો કરી હતી. તે સમયે કોઈ સુધારા કરાયા ન હતા. જોકે ત્યારપછીથી સ્ટાર્ટઅપ અંગે ઘણી પ્રવૃત્તિ હાથ ધરાઈ અને આઈટીપી પર લિસ્ટિંગ માટે રસ વધતો ગયો હતો. આ ટ્રેન્ડને ધ્યાનમાં લઈને સેબીએ જૂન-2018માં આઈટીપી ફ્રેમવર્કની સમીક્ષા માટે રેગ્યુલેટરની રચના કરી હતી. શુક્રવારે રેગ્યુલેટરે ડ્રાફ્ટ પેપર રજૂ કર્યું હતું અને આઈટીપીનું નામ બદલીને ઈનોવેટર્સ ગ્રોથ પ્લેટફોર્મ(IGP) કરવાની દરખાસ્ત કરી હતી. આઈટીપી પર લિસ્ટિંગ માટે સેબીએ લિસ્ટિંગ પહેલાં શેરહોલ્ડિંગ મામલે એલિજિબલ ઈન્વેસ્ટરોની કેટેગરી વધારવાની દરખાસ્ત કરી હતી. તે મુજબ ઈશ્યુ પહેલાં 25 ટકા કેપિટલ ક્વોલિફાઈડ ઈન્સ્ટિટ્યૂશનલ બાયર્સ(QIB) કે અન્ય રેગ્યુલેટેડ એન્ટિટી કે એક્રેડિટેડ ઈન્વેસ્ટર(AI) પાસે ઓછામાં ઓછા બે વર્ષ રહેવી જોઈએ. આ પૈકી 10 ટકાથી વધુ કેપિટલ એક્રેડિટેડ ઈન્વેસ્ટર્સ પાસે ન હોવા જોઈએ. ક્યુઆઈબી ઉપરાંત 500 કરોડ રૂપિયાથી વધુની નેટવર્થ ધરાવતા ફેમિલી ટ્રસ્ટ, કેટેગરી-3ના એફપીઆઈને પણ એલિજિબિલ બનાવી શકાય છે.